  Виталий Пронин Удмуртиысь синтэмъёслы элькун библиотека инвалид нылпиос пӧлын калыккуспо фестиваль ортчытоз. Та ужрад улсын писательёсын пумиськонъёс радъяськозы, гожъяськись пиналъёс куспазы вожвылъяськозы.Библиотекалэн кивалтӥсезлэн воштӥсез Мария Сполохова верамъя, таӵе ужрад ортчытозы Литературалэн арез улсын, валтӥсь темаез - Быдӟым Вормонлы 70 ар тырмонэз пусъён.Март-апрель толэзьёсы Удмуртиысь писательёс инвалид нылпиосын пумиськонъёсы вуылозы. Соос ортчозы Сарапулын, Глазовын, Уваын, Воткинскын, оглом 6 ужрад луоз. Писательёс пиналъёслы Литературалэн арез, гожъяськон амалъёссы сярысь вералозы, творчествоенызы тодматозы.Нырысетӥез пумиськон 19-тӥ мартэ радъяськыны кулэ ини Якшур-Бӧдья ёросын. Отчы вуылоз Удмуртиысь калык писатель Вячеслав Ар-Серги. Озьы ик та фестивале пыриськыны мылкыдзэс веразы ини Воткинскысь гожъяськись Сергей Вострокнутов но Глазовысь писатель Леонид Смирнов.Вожвылъяськон ялэмын 12-18 аресъем сукыр, ляб кылӥсь нылпиос пӧлын. Отчы пыриськозы Пермь улосысь но Татарстан элькунысь пиналъёс. Фестивалез радъясьёс егитъёслэсь ужъёссэс возьмало май толэзьысен октябрёзь. Гожъяны луэ 3 пӧртэм темая: Быдӟым Вормонлы 70 ар тырмон, П. Чайковскийлэн 175 аръем юбилеез но Удмурт Республикалэн кунлык басьтэм дырысеныз 95 ар тырмон. Ужъёсты лэзьыны луэ кылбураса яке верос, эссе, очерк гожтыса. Фестивальлы йылпумъян ортчоз ноябрь толэзе. Устоосыз ужъёс нимысьтыз бичетэн потозы.Ангелина Снигирёва Теги: Литературалэнарыз Удмуртия  